section_heading: Antagonisti serotonina
paragraph_text: Brojna istraživanja dokazala su važnu ulogu serotonina (5-hidroksitriptamin, 5-HT) u izazivanju mučnine i povraćanja. Receptori serotonina nalaze se u centru za povraćanje i to pogotovo 5-HT3 receptori. Blokada upravo tih receptora sprječava simptome mučnine i povraćanja. Prvi takav antiemetik bio je ondansetron, a i danas je izrazito korišten u sprječavanju povraćanja kod kemoterapije i nakon operacija. Danas postoje još i tropisetron, granisetron i dolasetron.